Bratislavskykraj.sk

TISO (organizované) - Divadlo Aréna
2025-04-09 10:00 (Europe/Bratislava) | Divadlo Aréna, Viedenská cesta 10, Bratislava, 85101
Monológ muža, ktorý je považovaný za najtragickejšiu a najkontroverznejšiu postavu slovenských dejín. Spoveď jediného prezidenta satelitného Slovenského štátu v podaní Mariána Labudu ml.
Dr. Jozef Tiso bol nesporne najtragickejšou postavou slovenských dejín. Kresťan a katolícky kňaz, ktorý zasvätil svoj život viere, ideálu, službe národu a neskôr slovenskej štátnosti. V mene svojho ideálu sa spojil s fašistami, nechal okradnúť 72 000 slovenských židov, zbaviť ich občianskych a ľudských práv a deportovať za hranice. Väčšina z nich bola zavraždená v koncentračných táboroch. Pred národným súdom, ktorý ho odsúdil na trest smrti, odmietol zodpovednosť, necítil vinu a neprejavil ľútosť.
Inscenácia je súčasťou Občianskeho cyklu Divadla Aréna.
Hrajú: Marián LABUDA ml., L. Dóza, Elo ROMANČÍK, Richard LABUDA, Daniel ZWACH, Máté KANTÁR, Tomáš BOGNÁR, Michal KVAŠŠAY,
spevácky zbor Technik pod vedením Petry TORKOŠOVEJ | Réžia: Rastislav BALLEK
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

Posledná barónka - Divadlo ASTORKA Korzo´90
2025-04-08 19:00 - 21:30 | Divadlo ASTORKA Korzo´90, Námestie SNP 33, Bratislava
Divadlo ASTORKA Korzo ´90 prináša ďalší z príbehov o pozoruhodných osobnostiach na území regiónu.

Pre Divadlo ASTORKA Korzo´90 voľne inšpirované rovnomenným dokurománom.

Margita Czóbelová – posledná barónka. Ovládala veľa jazykov, v kuse fajčila a za každého počasia chodievala plávať do rieky. Ešte aj dnes sú na Slovensku pamätníci, ktorí poznali výnimočnú barónku z kaštieľa, neter nášho slávneho maliara Ladislava Mednyánszkeho.

Cez fragmenty ľudských osudov sledujeme aj príbeh Slovenska v 20. storočí. Sled epizód, strieda začiatok storočia s malou barónkou v rodinnom aristokratickom prostredí a roky päťdesiate, keď dospelá barónka čelí sama novej moci ľudu.

Na jednej strane poézia života, hodnoty vzdelanosti a kultúry, budovanie hospodárstva – dobré stránky monarchie. Na druhej strane povojnové nerešpektovanie pekného, čo nám zanechali predchádzajúce generácie.

Divadlo ASTORKA Korzo ´90 prináša ďalší z príbehov o pozoruhodných osobnostiach na území regiónu. V brilantnom stvárnení Marty Sládečkovej ako Margity Czóbelovej, Borisa Farkaša ako Ladislava Mednyánszkeho a Sarah Arató, Fany Horváthovej, Mateja Landla, Miroslava Nogu, Róberta Jakaba, Lukáša Latináka, Mariána Labudu, Tomáša Tureka v ďalších zaujímavých postavách.

Marta Sládečková získala Výročnú cenu LF 2021/2022 za postavu Margity Czóbelovej.

Margita Czóbelová sa narodila v Rakúsko-Uhorsku ako potomok bohatej, kultivovanej, vzdelanie a umenie pestujúcej rodiny. Na názory, maľovanie a aj osobitú dikciu mal veľký vplyv umelec Ladislav Mednyánszky, matkin brat, ktorý s nimi trávil čas v rodinnom kaštieli v Strážkach. Margitino štúdium na výtvarnej akadémii v Budapešti prerušila prvá svetová vojna; následné historické udalosti jej vzali postupne aj aristokratické privilégiá (prvá Československá republika), aj majetok (revolučné udalosti u nás po roku 1945 a 1948). Počas druhej svetovej vojny sa u nej ubytoval wehrmacht a skrývali sa aj partizáni, dokonca vraj v rovnakom čase. Vplyvom verejnej mienky Margitu na základe Benešových dekrétov po vojne nevysťahovali. Jej zástancom pomohli aj argumenty, že partizánom robila spojku. Ani neskôr neopustila svoj kraj pod Tatrami a zvyšky 500-ročného rodinného dedičstva, hoci dostala veľa ponúk od rodiny a známych v západnej Európe. Pocit zodpovednosti za všetko, čo jej predkovia budovali a zveľaďovali bol silnejší ako strach o budúcnosť.

Upozornenie: V divadelnej inscenácii Posledná barónka sa na scéne FAJČÍ.

ĽADVINA - Divadlo Aréna
2025-04-07 19:00 | Divadlo Aréna, Viedenská cesta 10, Bratislava, 85101
Tragikomédia o krehkosti manželstva, sile priateľstva a o tom, že pravda vždy (ne)zvíťazí!
Katarína potrebuje novú ľadvinu a jej manžel Arnold má rovnakú krvnú skupinu. Je však ochotný svoju ľadvinu darovať? Arnold váha a Katarína sa zmieruje s tým, že novú ľadvinu nedostane. No ich kamarát Gustáv je okamžite pripravený zastúpiť ho a darovať svoju ľadvinu. Tým sa rozpúta poriadny boj o tento orgán – ako Gustávova manželka Diana, tak aj Arnold sa začínajú cítiť nekomfortne. Arnold začne žiarliť a Diana sa cíti byť ako manželka a matka nedocenená. A tak sa ocitne v ohrození nielen dvadsaťročné manželstvo Kataríny a Arnolda, ale aj pätnásťročný zväzok Diany a Gustáva. Dôvera je v troskách, a to nielen kvôli jednej ľadvine.
Inscenácia nenechá chladným nikoho – stačí položiť svojmu manželovi alebo manželke jednoduchú otázku – daroval(a) by si mi svoju ľadvinu?
Hrajú: Soňa NORISOVÁ, Marko IGONDA, Lenka BARILÍKOVÁ, Gregor HOLOŠKA | Réžia: Michal SPIŠÁK
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

FESTIVAL ASTORKA 2025: Malý princ (Divadlo Viola)
2025-04-06 19:00 - 20:30 | Divadlo ASTORKA Korzo´90, Námestie SNP 33, Bratislava
Nadčasová kniha pre malých i veľkých.
Malý princ je jednou z najznámejších kníh sveta. Autor, Antoine de Saint-Exupéry, ju venoval svojmu priateľovi, a nesie dôležité posolstvo: „Všetci dospelí boli najskôr deťmi (ale málokto sa na to pamätá).“
Príbeh o Malom princovi je alegóriou o priateľstve, živote, múdrosti, ale aj o odchádzaní. Odpovede na nezodpovedané otázky, či kľúč k autorovej múdrosti, môžu byť ukryté v korešpondencii medzi ním a jeho matkou.
Herečka Daniela Kolářová a herec Tomáš Pavelka vás pozývajú na večerné čítanie z listov Antoina de Saint-Exupéryho a úryvkov z Malého princa.
Daniela Kolářová: Dlhé roky pôsobila v pražskom Divadle na Vinohradech, hrala aj v Divadle na zábradlí, v Švandovom divadle na Smíchově a ďalších. Účinkovala v mnohých významných českých filmoch (Noc na Karlštejně, Léto s kovbojem, Na samotě u lesa, Kulový blesk, Obecná škola, Akumulátor 1, Tmavomodrý svět, Vratné lahve) a v najpopulárnejších televíznych seriáloch svojej doby (Sňatky z rozumu, Taková normální rodinka, Nemocnice na kraji města).
Za svoje herecké výkony získala mnoho ocenení, napríkad Cenu Alfréda Radoka 2025 za stvárnenie postavy Matky v hre Thomasa Bernharda U cíle (Divadlo Komedie) či Českého leva za účinkovanie vo filme Jana Hřebejka Kawasakiho růže (2009).
Tomáš Pavelka začínal v Činohernom studiu v Ústí nad Labem, pôsobil v pražskom Činohernom klube, v CD 94 a Švandovom divadle na Smíchově, kde vytvoril vynikajúce postavy v inscenáciách Bouře, Hadí klubko, Skleněný zvěřinec, Zabiják Joe. V súčasnosti je členom Divadla na Vinohradech. Hral vo filmoch Restart, Marta, Smradi a ďalších.
Predstavenie v českom jazyku.
Z verejných zdrojov podporil Fond na podporu umenia

WALKING SONGS - Divadlo Aréna
2025-04-06 19:00 | Divadlo Aréna, Viedenská cesta 10, Bratislava, 85101
Walking Songs vás pozýva na nevšedný zážitok, kde sa rôzne umelecké formy prelínajú a otvárajú nové spôsoby prežívania pohybu, zvuku a obrazu.
Walking Songs spája súčasný tanec, živú hudbu a vizuálnu projekciu do jedinečného umeleckého dialógu. Každé z médií prináša svoj vlastný jazyk, ktorým odkrýva zámery, reflexie a pocity tvorcov, pretransformované do metaforických obrazov. Niekedy hravo, inokedy naliehavo komunikujú nevyhnutnosť slobodného rozhodovania sa človeka, ale aj spolupráce s inými.
Choreografia a tanec: Lívia BALÁŽOVÁ, Silvia BAKOČKOVÁ, Marta POLÁKOVÁ, Andrej PETROVIČ, Andrej ŠTEPITA | Hudba a performancia: Tibor FELEDI (klavír), Martina KAMENSKÁ (klarinet), František VÝROSTKO ml. (kontrabas)
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

Revízor - Divadlo ASTORKA Korzo´90
2025-04-05 19:00 - 22:00 | Divadlo ASTORKA Korzo´90, Námestie SNP 33, Bratislava
Neobviňuj zrkadlo, keď v ňom vidíš hlupáka…

Skorumpovaní štátni úradníci sú zdesení, pretože nečakaná kontrola zhora ich môže stáť všetko. Prídu o moc, o nahonobené úplatky obrovských rozmerov, o politický vplyv.

„Ako z čerta urobiť hlupáka“

– Gogoľ sa priznal, že to bolo hlavnou myšlienkou celého jeho života a tvorby.

„Už oddávna sa usilujem len o to, aby sa po mojom diele človek nad čertom do sýtosti nasmial.“

Z listu Ševyriovovi z Neapola, 27. apríla 1847

Zlo všetci vidia vo veľkom porušovaní mravného zákona, v zriedkavých a neobyčajných zločinoch, v šokujúcich rozuzleniach tragédií; Gogoľ prvý uvidel to neviditeľné a najstrašnejšie, to večné zlo nie v tragédii, ale v neprítomnosti všetkého tragického, nie v sile, ale v bezmocnosti, nie v šialených krajnostiach, ale v príliš obozretnom priemere, nie v ostrosti a hĺbke, ale v tuposti a plochosti, v triviálnosti všetkých ľudských citov a myšlienok, nie v tom najväčšom, ale v tom najmenšom. Gogoľ spravil pre mravné rozmery to isté, čo Leibnitz pre matematiku – odhalil niečo ako diferenciálny počet, nekonečne veľký význam nekonečne malých veličín dobra a zla. Prvý pochopil, že čert je to najmenšie, čo sa len v dôsledku našej vlastnej malosti zdá byť mocné. „Nazývam veci,“ hovorí, „priamo menom, čiže čerta nazývam priamo čertom, nedávam mu veľkolepý kostým à la Byron a viem, že chodí vo fraku…“

„Diabol vstúpildo sveta už bez masky: zjavil sa vo svojej pravej podobe.“

ŠKÓTSKA HRA - Divadlo Aréna
2025-04-05 19:00, 2025-03-22 19:00 | Divadlo Aréna, Viedenská cesta 10, Bratislava, 85101
Macbeth je najkratšou Shakespearovou tragédiou, ale po obsahovej stránke prekypuje. Lady Macbeth túži po moci a rovnako tak jej manžel; spolu zosnujú vraždu, aby sa Macbeth vypracoval až na samotný vrchol. Zlo, ktoré v nich oboch driemalo, vychádza na povrch a vytiahne ich k vytúženému cieľu. Avšak krv z ich rúk sa nedá zmyť a ani oni sa neudržia na svojom poste večne. Voľná adaptácia tohto diela sa koncentruje na postavy manželov Macbetha (Mac) a Lady Macbeth (Beth).
Autor a režisér Roman Polák sa ponára do temnoty v človeku a stavia túto nadčasovú drámu do medzičasia: dej sa odohráva aj v historickom, aj v súčasnom Škótsku.
Ozubené kolieska osudu sa točia a s nimi aj diktátori na čele režimov – kto bude ten ďalší? Dokáže moc nezmeniť človeka? Alebo práve moc odhalí jeho skutočnú tvár? Dá sa z tohto kolosu vymaniť?
Hrajú: Róbert SIPOS, Alena PAJTINKOVÁ, Michal NOGA | Réžia: Roman POLÁK
Inscenáciu hráme v štúdiu LOFT v Divadle Aréna.
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

Na koho to slovo padne - Divadlo ASTORKA Korzo´90
2025-04-03 19:00 - 20:30, 2025-03-21 19:00 - 20:30 | Divadlo ASTORKA Korzo´90, Námestie SNP 33, Bratislava
Groteskný príbeh piatich indivíduí uzavretých v jednej miestnosti, v spoločnosti jedného revolvera…

Legendárny divadelný počin prelomil míľnik 500 reprízy! Pôvodom študentská inscenácia, ktorá nemala v pláne byť viac, než je a predsa svojim hodnotným presahom vyniká a vypredáva sály už celých dvadsaťpäť rokov.

Jedna herecká generácia tak vytvorila kult slovenskej činohry a nastavila latku všetkým budúcim pokoleniam. V predstavení si podali ruky talent, kvalitný humor aj herecký kumšt. Zmixovali sa a úspešne rozdelili do piatich naturelov. Vytvorili tak jedinečnú pečať charakterov, ktoré nás spoľahlivo rozosmievajú aj nútia zamyslieť sa. Totiž, trpko-smiešne zážitky na javisku sú bezodná téma. Pätica hercov, Marián Miezga a.k.a mafián z Leopoldova, Lukáš Latinák v roli národovca z Repkoviec, Juraj Kemka alias urečnený bonzák so zápalom močového mechúra, Vladimír Kobielsky sťa Urodzený aristokrat a Róbert Jakab ako Intelektuál, dodáva predstaveniu šťavu, istú dramatiku, vhľad, ale aj nadhľad.

Hra napísaná koncom búrlivých šesťdesiatych rokov a na Slovensku skúšaná „len“ ako ročníková práca koncom deväťdesiatych, si v sebe nesie terapeutickú dávku humoru, ale aj dômyselnú kritiku ľudských vlastností, ktoré dokáže vyplaviť iba moc. V predstavení sa presúva zbraň ako obdoba sily od jednej postavy k druhej a v polke hry sa začne skloňovať aj kľúč, čo je znamením slobody. Unikátne divadelné predstavenie križuje krajinou, aby potešilo svoje publikum v každom kúte Slovenska. Doprajte si vo svojom meste dupľu kvalitnej a nadčasovej témy z prostredia protiatómového krytu a privítajte herecké kvinteto, ktoré sa svojim divákom úctivo poklonilo už päťstokrát! Vitajte na predstavení Na koho to slovo padne.

Autorom divadelnej hry je maďarský spisovateľ, dramaturg a dramatik Gábor Görgey. Na režisérsku stoličku zasadol Peter Mankovecký. Dramaturgicky sa pod inscenáciu podpísal Peter Pavlac. O scénu a kostýmy sa postarala Tatiana Šulíková. V hlavných úlohách sa predstavia Lukáš Latinák, Juraj Kemka a. h. , Marián Miezga a. h. , Róbert Jakab a. h. a Vladimír Kobielsky a. h. Predstavenie si pod krídla vzalo Divadlo Astorka Korzo´90. Za ten čas precestovalo svet a s úspechom ho uviedli v USA, Austrálii, Maďarsku či vo Francúzsku.

Kartónový otecko - Divadla ASTORKA Korzo´90
2025-04-02 19:00 - 21:00 | Divadlo ASTORKA Korzo´90, Námestie SNP 33, Bratislava
Groteska o tom, čo nás vie pri nedeľnom obede najviac rozvadiť.

Groteska Istvána Tasnádiho sa začína pri slávnostne prestretom stole s dinstigvovanými členmi rodiny. Postupne sa konverzácia dostáva do sfér, o ktorých všetci vedia, že sú nebezpečné, ale nevedia sa ovládnuť a zmeniť tému.

Na stole ešte nie je ani druhý chod, už je debata vyostrená.

Namiesto príjemného obeda odhalíme zopár rodinných tajomstiev.

NEPRIATEĽ ĽUDU - Divadlo Aréna
2025-04-02 19:00, 2025-03-17 19:00 | Divadlo Aréna, Viedenská cesta 10, Bratislava, 85101
Nepriateľ ľudu (En Folkefiende, 1882) je hra čiastočne inšpirovaná skutočnými udalosťami. Je to posledná hra Henrika Ibsena, v ktorej sa snažil aktívne bojovať za spoločenské témy.
Hlavná postava s autobiografickými črtami – Dr. Tomáš Stockmann, lekár v kúpeľnom mestečku, zistí, že liečivá voda je znečistená a ohrozuje zdravie pacientov. Za svojim zistením, ktoré má potvrdené výsledkami z laboratória, si rázne stojí. Nepočíta však s tým, ako jeho zistenie a pevný postoj rozbúria život v meste. Stretnú sa záujmy skupín obyvateľov a predstaviteľov obce a kúpeľov. Svoju úlohu hrajú aj premenlivé postoje „nezávislej tlače“.
Klasické dramatické dielo, napísané v roku 1882, prináša nanajvýš aktuálne otázky:
Má ten, kto vládne pravdu?
Oplatí sa bojovať za pravdu?
A kto je skutočným nepriateľom ľudu?
Inscenáciu uvádzame pri príležitosti 35. výročia Nežnej revolúcie a je súčasťou Občianskeho cyklu.
Hrajú: Dávid HARTL, Ján JACKULIAK, Gregor HOLOŠKA, Zdenka KVASKOVÁ | Réžia: Rastislav BALLEK
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

Medzi stenami - autorská výstava Marek Antoniaci, Eva Ježíšková Lasková
2025-04-02 08:00 - 2025-05-03 15:00 | Malokarpatské osvetové stredisko v Modre, modranský kaštieľ, Horná 22, Modra 900 01, Bratislavský kraj, Slovenská republika
Výstava dvojice autorov – Evy Ježíškovej Láskovej a Mareka Antoniaciho – je koncipovaná do dvoch galerijných miestností Malokarpatského osvetového strediska v Modre. Každý z nich má svoj priestor, v ktorom prezentuje svoj jedinečný rukopis. Ide o dva pohľady na svet, dva rôzne výtvarné prístupy, pričom každý z autorov pracuje inak. Eva Ježíšková Lásková a Marek Antoniaci nás pozývajú do svojich „izieb“, v ktorých sa odohrávajú ich príbehy medzi stenami.
Eva Ježíšková Lásková vo svojich akryloch sprítomňuje svoju dávnejšiu minulosť, keď sa hrávala s bábikami, zatiaľ čo v ostatných maľbách sa pohráva s kompozíciou a farebnou škálou. Formálne zostáva verná téme žien – okrem bábik sú to malé ženy, nahé ženy, veľké ženy… Všetko sú to Evine ženy, zachytené na obrazoch s mrazivým psychologickým presahom.
Marek Antoniaci, ktorý nedávno debutoval prevažne maľbami inšpirovanými urbánnou krajinou, nás tentoraz pozýva do interiérov, v ktorých upozorňuje na obyčajné predmety bežnej domácnosti. Všíma si napríklad kľučku na dverách či stoličku a umiestňuje ich priamo do zlatého rezu svojich obrazov. Redukovaná paleta jeho diel podčiarkuje jeho záľubu v analógovom pohľade na svet.
Výstava v Modre má ambíciu stať sa výnimočnou. Obaja výtvarníci sa totiž rozhodli vzájomne experimentovať a výnimočne pre túto príležitosť prepojiť svoje maliarske prístupy.
Kurátorka výstavy: Mgr. Zora Varcholová
Výstava Evy Ježíškovej Láskovej a Mareka Antoniaciho pod názvom Medzi stenami v Kaštieli v Modre je pre verejnosť prístupná od 2.apríla do 3. mája 2025, počas návštevných hodín od pondelka do štvrtka v čase od 8.00 do 15.30, v piatok od 8.00 do 19.00 a počas sobôt od 10.00 do 19.00. V sobotu 5. apríla, počas podujatia Veľkonočné inšpirácie, sa môžete v čase od 13:00 do 18:00 stretnúť s autormi v galérii. Osobne vás výstavou prevedú aj v sobotu 26. apríla v čase od 10:00 do 19:00.

Festival ASTORKA 2025
2025-04-01 19:00 - 2025-04-28 22:00 | Divadlo ASTORKA Korzo´90, Námestie SNP 33, Bratislava
Festival otvorí nová inscenácia Petra Zelenku Žáby s Ivanom Trojanom v postave rekvizitára, majstra vo svojom odbore, no s povahou typicky zelenkovského „obyčajného šialenca“.
Tešíme sa, že na festivale privítame Divadlo Viola, ktorého účinkovanie niekoľkokrát zmarila „vyššia moc“. Ide o prvú inscenáciu v našom divadle, vhodnú aj pre staršie deti a mládež. Malý princ je dielo uznávanej českej režisérky Lýdy Engelovej a jeho protagonisti Daniela Kolářová a Tomáš Pavelka nás prevedú knižkou, ktorá obletela celý svet a listami Antoina de Saint-Exupéryho matke.
Maďarské divadlo zastupuje tentokrát budapeštiansky súbor Spinoza Színház. V jeho podaní bude prezentovaná svetoznáma knižná predloha, ktorej autor, Asher Kravitz povolaním fyzik, kriminalista, je zároveň dlhoročným aktívnym bojovníkom za ochranu ohrozených druhov v Afrike. Pôsobivý príbeh v interpretácii maďarského herca Adama Meira, pôsobiaceho v USA, odovzdáva silné posolstvo humanizmu a neochvejnej vytrvalosti, a to aj v tých najkritickejších situáciách.
Po mimoriadnom úspechu na predchádzajúcich ročníkoch FESTIVALU ASTORKA znovu
privítame Činoherní klub s inscenáciou hry Mariusa von Mayenburga Ošklivec v réžii Braňa
Holíčka, ktorého pozná aj slovenská verejnosť. Herec a režisér pôvodom zo Slovenska účinkoval ešte ako dieťa vo filme Sokoliar Tomáš, po ukončení štúdií (Pražské konzervatórium a DAMU) sa presadil ako herec a režisér a pochádza z významnej rodiny, ktorej predkovia sú dramatik Ivan Stodola a fyzik Aurel Stodola.
Ukončením festivalovej ságy je Sága Bolka Polívku, pôsobivý príbeh jeho umeleckého života.
Festival ASTORKA oslavuje svoj 19. ročník. Už takmer dve desaťročia významne prispieva ku kultúrnemu bohatstvu Bratislavy a je jediným bratislavským podujatím, ktoré pravidelne uvádza zahraničné, prevažne činoherné inscenácie. Vďaka FESTIVALU ASTORKA pred mnohými rokmi spoznali slovenskí diváci Dejvické divadlo prostredníctvom Oblomova a neskôr cez ďalšie, mimoriadne úspešné inscenácie; budapeštianske divadlá Katona Színház, Bárku a Vígszínház; spoločensko-politicky
FESTIVAL ASTORKA 2025
Divadla ASTORKA Korzo ´90
v zriaďovateľskej pôsobnosti
Bratislavského samosprávneho kraja

FESTIVAL ASTORKA 2025: ŽÁBY
2025-04-01 19:00 - 20:30 | Divadlo ASTORKA Korzo´90, Námestie SNP 33, Bratislava
Nová komédia Petra Zelenku, autora a režiséra hier Príbehy obyčajného šialenstva, Teremin, Dabing Street, Elegancia molekuly, Fifty a ďalšie.
Exkluzívna spoveď elitného rekvizitára, ktorý má radšej predmety ako ľudí až do chvíle, kým sa nezjaví ONA. Inscenácia má formu prednášky, ktorú si rekvizitár nacvičuje pre svoje pôsobenie na budúcej rekvizitárskej katedre FAMU.
Ale predovšetkým je životnou rekapituláciou nedoceného outsidera a zelenkovského „obyčajného šialenca“.
Všetky postavy a rekvizity sú v tomto príbehu vymyslené. Viac-menej.
1 hodina 20 minút. Bez prestávky.

HIROŠIMA, MOJA LÁSKA - Divadlo Aréna
2025-04-01 19:00 | Divadlo Aréna, Viedenská cesta 10, Bratislava, 85101
Ikonický francúzsko-japonský film Alaina Resnaisa, z pera Marguerite Durasovej, po prvýkrát v divadelnom spracovaní. Strhujúci príbeh o láske. Strhujúci príbeh o hrôze.
Hirošima, moja láska je básňou o láske, o nenávisti a strachu no zároveň o pamäti. V japonskom meste sa stretnú On a Ona – francúzska herečka a Japonec. Majú jeden deň, počas ktorého žena rozpráva príbeh o zničujúcej láske.
Čo sú skutočné spomienky a čo len odlesky neprežitej minulosti? V prípade milencov sa prevteľuje minulosť do prítomnej chvíle, zamilujú sa jeden do druhého, aj keď vopred vedia, že ich láska nemá šancu na prežitie.
Vášeň a napätie vo vzťahu dvoch ľudí a na popol spálené, zničené mesto Hirošima. Trosky ľudí a vzťahov na troskách mesta a sveta.
Hrajú: Táňa PAUHOFOVÁ, Robert ROTH, Violette quartet v zložení: Jana GUBKOVÁ, Andrea BENICKÁ, Alice KARBANOVA, Ewa BARCIOK | Réžia: Martin ČIČVÁK
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

SKLENENÝ ZVERINEC - Divadlo Aréna
2025-03-31 19:00 | Divadlo Aréna, Viedenská cesta 10, Bratislava, 85101
Dráma o hľadaní vnútorného pokoja, slobody, o snoch a nádejach, ktoré sa často míňajú s našimi životmi. V ťažkých sociálnych pomeroch preberá finančnú zodpovednosť za celú rodinu syn Tom. Drie v továrni na topánky, aby zaistil chod domácnosti a každú noc mohol snívať v kine. Matka Amanda sa rozhodne, že vydaj dcéry Laury im môže zabezpečiť svetlejšiu budúcnosť. Laura však žije vo svojom vlastnom svete, plnom malých sklenených zvieratiek. Všetci očakávajú veľkú zmenu, keď príbytok Wingfieldovcov navštívi Jim, milý mladý muž.
“SKLENENÝ ZVERINEC uvádzame na základe špeciálnej dohody s University of South, Sewanee, Tennessee.”
Hrajú: Emília VÁŠÁRYOVÁ, Alexander BÁRTA, Ivana UHLÍŘOVÁ, Tomáš MAŠTALÍR/Jakub RYBÁRIK | Réžia: Martin ČIČVÁK
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

POKLADÍK - Divadlo Aréna
2025-03-30 19:00 | Divadlo Aréna, Viedenská cesta 10, Bratislava, 85101
O fenoméne nebezpečného prenasledovania, ktoré sa deje v nenápadných odtieňoch a rozmanitých podobách – a niekedy aj bez toho, že by sme si to uvedomili.
Hlavnej postave volá v pravidelnom čase osoba z pracovného prostredia. Je milá a príjemná. Po čase to však nie je lichotivý záujem, ale príčina strachu a zmeny životných návykov. Je ťažké to nezdvihnúť.
Čo ak sa potom začne diať niečo horšie? Pýta sa Braňo Deák v postave Braňa Deáka, ktorá nie je Braňom Deákom.
Deje sa ti to, pretože ťa chcú. Odpovedá trochu so závisťou Jakub Jablonský v postave Kuba, ktorá nie je Jakubom Jablonským.
O známych aj neznámych podobách, nástrahách a riešeniach stalkingu. O väzbách medzi páchateľom a predátorom, o záchranných sieťach a hľadaní tých správnych slov. O všetkej tej láske, ktorá nie je láskou.
Autorkou textu a režisérkou inscenácie je Alžbeta Vrzgula, držiteľka ceny Dosky. Text vznikol na objednávku Divadla Aréna a je súčasťou Občianskeho cyklu.
Inscenáciu z verejných zdrojov podporil Fond na podporu umenia.
Hrajú: Lenka LIBJAKOVÁ, Katarína GUROVÁ, Rebeka POLÁKOVÁ, Braňo DEÁK, Jakub JABLONSKÝ | Hudobný live-act: Martin Krajčír | Réžia: Alžbeta VRZGULA
Vstupenky si môžete zakúpiť online prostredníctvom stránky www.divadloarena.sk, alebo osobne počas otváracích hodín pokladne Divadla Aréna na Viedenskej ceste 10 v Bratislave.

Sen svätojánskej noci - Divadlo ASTORKA Korzo´90
2025-03-29 19:00 - 21:30 | Divadlo ASTORKA Korzo´90, Námestie SNP 33, Bratislava
Najznámejšia a najhrávanejšia Shakespearova komédia

„Najznámejšia a najhrávanejšia Shakespearova komédia“ prináša skvelú zábavu, výborné herecké príležitosti, vtipné scény, humorné situácie. Milostný štvoruholník (Róbert Jakab a. h. , Danica Matušová a. h., Juraj Kemka a. h. , Zuzana Porubjaková/Zuzana Konečná/Sarah Arató/) predstavuje mladú, čistú či naivnú lásku, hoci zaľúbenci možno ani nevedia, koho vlastne milujú. Ich protipólom je očarenie panovníka (Vlado Černý) mladou Amazonkou (Bronislava Kováčiková a. h.). A hlavne vzťah, ktorý dokáže pohnúť svetovými moriami i oceánmi – manželstvo kráľa a kráľovnej elfov a víl (Peter Šimun, Marta Sládečková), mimomanželské úteky, napríklad aj láska ku kuchtíkovi s hlavou osla (Lukáš Latinák)… Príbeh sprevádza komická skupinka, ktorá nacvičuje divadlo (Boris Farkaš, Lukáš Latinák, Marián Miezga a. h. , Matej Landl a. h., Ady Hajdu, Marián Labuda). A za všetkými čudesnými udalosťami stojí Puk (Miroslav Noga) s kúzlami, čarami a zázrakmi, ktoré ovplyvňujú pozemský i božský svet.

Originálne režijno-výtvarné riešenie Františka Liptáka a Petra Čaneckého nás privádza do orientálneho prostredia hotela či na čarovné miesta tajomného lesa, kde žijú elfovia a víly, bytosti, ktoré sú pre ľudské oko neviditeľné. Režisérom je uznávaný a aj v zahraničí oceňovaný Ondrej Spišák, ktorého režijná invencia prepája výnimočnú javiskovú imagináciu s netradičnými hereckými postupmi a vizuálnymi nápadmi.

POKLADÍK - Divadlo Aréna (premiéra)
2025-03-29 19:00 | Divadlo Aréna, Viedenská cesta 10, Bratislava, 85101

HALPERN - ktorému to dnes už len tak kvapká ako z pokazeného kohútika a JOHNSON - ktorý si dal prepláchnuť aparatúru - Divadlo ASTORKA Korzo´90
2025-03-28 19:00 - 21:00 | Divadlo ASTORKA Korzo´90, Námestie SNP 33, Bratislava
Vynikajúca komédia o dvoch „priateľoch“ a ich päťdesiatročnom tajomstve…

Za všetkým hľadaj ženu – podnikateľ Halpern, ekonóm Johnson a päťdesiatročné tajomstvo medzi nimi. Postupné odhaľovanie minulosti je plné prekvapení a sprevádzané vášňou, nečakanou na pánov istého veku.

Divadelná hra Halpern a Johnson od britského dramatika Lionela Goldsteina spája emócie s jemným humorom, prináša dojemné a často vtipné skúmanie skúseností dvoch rozdielnych mužov s láskou k ženám.

Je to príbeh, ktorý nás núti premýšľať, ako vidíme svojich partnerov a ako nás vidia naši blízki.

Chanoch Levin: VÁHAVEC - Divadlo ASTORKA Korzo´90
2025-03-27 19:00 - 21:00 | Divadlo ASTORKA Korzo´90, Námestie SNP 33, Bratislava
Komédia o mužovi, ktorý sa neprestajne zaoberá svojimi chorobami a vzťahmi so ženami.
Neustále váha medzi tromi ženami a potajomky sníva o ďalšej, nedosiahnuteľnej krásavici.
Nevie sa medzi nimi rozhodnúť, a keď sa už odhodlá oženiť, trpí, že si vybral nesprávne. Jeho
pochybnosti a nerozhodnosť vedú k tomu, že skutočné šťastie mu uniká.

Atmosféra hry je typicky levinovská, komponovaná poetickým jazykom plným metafor, s
rýchlymi zvratmi a grotesknými situáciami, zaplnená postavami, ktoré vyvolávajú smiech aj
súcit.

Hrdinovia Levinových hier trpia osamelosťou z vlastnej viny. Hoci túžia po blízkosti, pre
svoju povahu, sociálne postavenie, finančné závislosti a záväzky sú odsúdení na to, aby žili
sami aj po boku inej osoby. Tento mužský svet je Levinom otvorene zosmiešňovaný – v jeho
hrách ženy dominujú nad mužmi a klamú ich víziou fyzických pôžitkov. To, že ich muži
redukujú na úlohu uspokojovateliek telesných túžob, im ženy vracajú aj s úrokmi. Ponižujú
ich, vysmievajú sa ich veku, fyzickým nedostatkom a neustále ich obviňujú z impotencie.
Redukcia ľudského života na uspokojenie fyziologických potrieb je brilantne zdôrazňovaná
slovnými formuláciami a hrou s jazykom, pripomínajúcimi tradíciu satiry v štýle Aristofana,
Rabelaisa či Becketta.

Protagonisti hier izraelského dramatika bojujú medzi sebou a zároveň vedú neľútostný boj
s vlastným osudom – pominuteľnosťou, stagnáciou, utrpením. Je to však zvláštna vojna,
pretože v skutočnosti v nej nie sú žiadne dramatické bitky. Muž v Levinovom divadle,
podobne ako postavy Čechovových hier, sa pasívne vzdáva osudu. Je to niekto, kto chce
odísť, presťahovať sa, aby zmenil niečo vo svojom živote, ale namiesto toho, aby vzal veci do
vlastných rúk, sedí na kufri a sedí na ňom až do večnosti.

Divadelná hra ponúka skvelé herecké príležitosti a možnosť protagonistom postáv tlmočiť
hlboké pohnutie ľudskej mysle s nekorektným humorom a citlivým nadhľadom.

S použitím textu Agáty Dąbekovej
https://www.dwutygodnik.com/artykul/1865-dramaty-hanocha-levina.html
Z hebrejčiny preložila Silvia Singer.

Foto: Robert Tappert

Kartónový otecko - Divadlo ASTORKA Korzo´90
2025-03-26 19:00 - 21:00 | Divadlo ASTORKA Korzo´90, Námestie SNP 33, Bratislava

ŽENY VEĽKÝCH MUŽOV - Divadlo ASTORKA Korzo´90
2025-03-25 19:00 - 20:30, 2025-03-19 19:00 - 20:30 | Divadlo ASTORKA Korzo´90, Námestie SNP 33, Bratislava
Čo spája Xantipu, pani Marxovú a pani Freudovú?

Ako partnerky svetovo slávnych mysliteľov zostali rovnako ako Sokrates, Karl Marx a Sigmund Freund navždy v povedomí ľudstva. Divadelná hra súčasných autoriek Jossefy Even Shoshan a Dalie Shimko hľadá prieniky vo výnimočných životoch týchto výnimočných párov a prináša prekvapujúce zistenia. Ale napokon, dobre vieme: cherchez la femme – za všetkým hľadaj ženu. Tri zaujímavé osudy manželiek mužov, ktorí svojím intelektom dobyli svet. Aké boli ich životy z odvrátenej strany je tiež zaujímavé vedieť.
Autorky zastupuje: The Hanoch Levin Institute of Israeli Drama

Jakub a jeho pán. Pocta Denisovi Diderotovi v troch dejstvách. - Divadlo ASTORKA Korzo´90
2025-03-22 19:00 - 21:30 | Divadlo ASTORKA Korzo´90, Námestie SNP 33, Bratislava
Melancholická komédia sa v rukách režiséra Ondreja Spišáka, mení na divadlo sveta par excellence, povedané dnešným jazykom Milana Kunderu.

Putovanie Pána a jeho sluhu Jakuba je prelínané pútavými príbehmi, v ktorých sú Jakub a Pán protagonistami, ale aj divákmi. Divadlo v divadle je hrané s nadsázkou a humorom, v podaní zábavných postavičiek: remeselníci Ozembuchovci, gauner rytier, bohatá markíza, sukničkár markíz. Tieto hry o láske, vernosti a zrade Pána ani Jakuba nikdy neomrzia, konfrontácia s ich vlastnými osudmi je pre nich príťažlivá, hoci miestami aj trpká. Nad všetkým je však poznanie o priateľstve a dôvere, ktoré im uľahčuje putovanie životom.

Dvojica Jakub a Pán už niekoľko storočí patrí k archetypálnym postavám svetovej literatúry.

Metaforicky je ich príbeh príbehom ľudstva, veď od nepamäti si kladieme viac-menej rovnakú otázku: „… a sme my vôbec dobre napísaní“?

Upozornenie: V divadelnej inscenácii Jakub a jeho pán sa fajčí a používa sa dymostroj.

ŠKÓTSKA HRA - Divadlo Aréna (premiéra)
2025-03-21 19:00 | Divadlo Aréna, Viedenská cesta 10, Bratislava, 85101

Príhody tuláka po Slovensku - Divadlo ASTORKA Korzo´90
2025-03-20 19:00 - 21:00 | Divadlo ASTORKA Korzo´90, Námestie SNP 33, Bratislava
Prvá divadelná púť. Tulákova cesta krajinou slovenskej duše.

Milovníkom slovenských hôr je dobre známa Cesta hrdinov SNP a fenomén trasy po červenej značke. Náš divadelný hrdina Tulák ju nepoznal, náhodou sa po nej vybral, a ešte aj opačným smerom, z Devína na východ. Ale podobne, ako tisíckam účastníkom tejto slovenskej „púte“ aj jemu v mnohom pomohla formulovať si otázky o sebe a o svete.

Inscenácia Tulák je záznam o putovaní tuláka krajinou, ktorá by mu mala byť známa. Krajina je živý tvor, Tulák je živý tvor. Tulákova cesta Slovenskom hovorí o ich vzťahu, o ich láske, o hľadaní vzájomného porozumenia a pochopenia. Naznačuje veľa o slovenskej povahe, ktorou je konfrontovaný pri stretnutiach s náhodnými okoloidúcimi, často grotesknými a paradoxnými, ako život sám. Opojne ho zaskočí i krása slovenskej prírody, je ňou on, športovec a turista, očarený viac, ako čakal.

Spolu s Tulákom putuje ako jeho ženská sprievodkyňa Červená značka, osvieži ho žblnkotavá Studnička, prihovorí sa mu aj slávny spisovateľ z minulosti Dominik Tatarka. Na partiu tenisu ho zase pozýva oligarcha, ktorý sa vynorí uprostred (vlastných) lesov, stretá podivného influencera, veliteľa miestnych hasičov, obľúbeného učiteľa, veselých výletníkov, ktorí ho poučia o nutnosti pripojiť sa na online mapu cesta snp, holandského turistu, aj návštevníčku z Čiech, natrafí na pravý stred Európy. Toto všetko je naša krajina a súčasť tulákovho príbehu.

Ak Cestu SNP poznáte, náš príbeh vám ju ukáže z nečakaného uhlu pohľadu.

Ak ju nepoznáte, možno sa už najbližšie letné dni stane vaším osudom.

Z verejných zdrojov podporil Fond na podporu umenia

ŽENY VEĽKÝCH MUŽOV – Premiéra – Divadlo ASTORKA Korzo´90
2025-03-15 19:00 - 20:30 | Divadlo ASTORKA Korzo´90, Námestie SNP 33, Bratislava
